Hulle gebruik toe die arme rooikopvrou om ander meer gepaste kandidate vir die poste op te spoor. Dus wil ek vra dat ons almal vandag dankbaar moet wees vir kroeshare.
Daar staan die container toe iewers in die middel van Joburg vol Engelse juffroue. Dis nou vir jou ’n vreemde gedruis. ’n Klomp poppies in ’n container wat gedink het om Engels aan buitelanders te leer, gaan ’n maklike saak wees vir R50 000 ’n maand. Toe loop hulle in hul eie gat vas oor hulle gedink het die lewe is ’n lied.
Ek het ’n klomp vrae, maar wat ek baie graag wil weet, is hoekom Mariaan haar eerste pruik vir Lola geleen het. Dis stokstyf, foei tog, en daar is nie ’n stormwind wat daai saak kan maak beweeg nie.
Die speurder-oom wat Chris aangestel het om sy dogter se ontvoering te ondersoek, lyk of hy raak geleef is. Hy lyk soos daai oom wie se vrou hom gelos het oor ’n drankprobleem en die kinders bly nou by hul ouma.
Wat is die beweegrede agter dié oom se aanstelling? Die knellende vrae rondom dié oom se skielike geskiedenislesse hou my snags wakker, want ek wil weet hoekom hy dink ons weet nie die goed wat hy ons herhaaldelik leer nie.
Ek voel soms seergemaak as mense goed oversell – soos Mariaan wat sommer ’n foon gryp en iemand bel om haar te help met die ontvoerde dogterstorie.
In my kop bel sy toe iemand met invloed, met geharde kontakte in die onderwêreld en wat geld gewoond is, want sy begin met iets soos “geld is nie ’n issue nie”.